กระตุ้นการท่องเที่ยวในประเทศ ช่วยผู้ประกอบการรถทัวร์ สนับสนุนการจ้างแรงงานอุตสาหกรรมท่องเที่ยว
นางสาวฐาปนีย์ เกียรติไพบูลย์ รองผู้ว่าการด้านตลาดในประเทศ การท่องเที่ยวแห่งประเทศไทย (ททท.) พร้อมด้วยผู้บริหาร ททท. 5 ภาค และสภาอุตสาหกรรมท่องเที่ยวแห่งประเทศไทย รวมถึงเครือข่ายพันธมิตร จัดทำโครงการ“Amazing Thailand…รถทัวร์ทั่วไทย” ในการจัดกิจกรรมส่งเสริมการขาย Joint Promotion เพื่อนำเสนอขายรายการ นำเที่ยวไปยังแหล่งท่องเที่ยวทั้งเมืองหลักและเมืองรองใน 5 ภูมิภาคทั่วประเทศผ่านการเดินทางโดยรถบัส Concept 5 ภูมิภาค ได้แก่ ภาคเหนือ : เสน่ห์วันวานเมืองเหนือ ภาคใต้ : หรอยแรง แหล่งใต้ ภาคกลาง : เทรนดี้ C2 ภาคกลาง ภาคตะวันออก : สบ๊าย สบาย ภาคตะวันออก และภาคตะวันออกเฉียงเหนือ : หลงรักแผ่นดินถิ่นอีสาน  เพื่อกระตุ้นให้เกิดการเดินทางท่องเที่ยวภายในประเทศและสนับสนุนอุตสาหกรรมท่องเที่ยว ก่อให้เกิดการจ้างงานแรงงานในภาคอุตสาหกรรมท่องเที่ยว อาทิ คนขับรถโดยสารนำเที่ยว มัคคุเทศก์ พนักงานบริการที่เกี่ยวข้องในธุรกิจโรงแรม ร้านอาหาร แหล่งท่องเที่ยวและร้านของที่ระลึก รวมถึงจะสร้างประโยชน์ทางเศรษฐกิจต่ออุตสาหกรรมท่องเที่ยวในประเทศ ทำให้มีเงินหมุนเวียนในระบบและมีมูลค่าทางการค้า เกิดการกระจายรายได้ลงสู่ภาคอุตสาหกรรมท่องเที่ยวอย่างเต็มรูปแบบ โดยคาดการณ์ว่าจะเริ่มโครงการได้ตั้งแต่เดือนกันยายนนี้เป็นต้นไป